Σεραφείμ Ι. Σεφεριάδης

Ο Σεραφείμ Ι. Σεφεριάδης είναι Έλληνας Καθηγητής Πολιτικής Επιστήμης στο Τμήμα Πολιτικής Επιστήμης & Ιστορίας του Παντείου Πανεπιστημίου Κοινωνικών και Πολιτικών Επιστημών, Life Member στο Πανεπιστήμιο του Cambridge (CLH) και Διευθυντής του Εργαστηρίου Συγκρουσιακής Πολιτικής. Το Εργαστήριο διατηρεί πλούσια ιστοσελίδα καθώς και δίαυλο στο YouTube, με υλικά από το διαρκές σεμινάριο το οποίο διεξάγεται ανελλιπώς στο πλαίσιό του από το ακαδημαϊκό έτος 2008-2009.

Βιογραφία 
Γεννήθηκε στη Θεσσαλονίκη το 1961 και σπούδασε Πολιτική Επιστήμη, Κοινωνιολογία & Ανθρωπολογία στο Swarthmore College, από το οποίο αποφοίτησε το 1983 magna cum laude. Ακολούθησε μεταπτυχιακές και διδακτορικές σπουδές στο Columbia University, στο πλαίσιο των οποίων έλαβε MA (1985) και MPhil (1986) στην Πολιτική Επιστήμη. Το 1998 αναγορεύτηκε διδάκτορας του Columbia University. Κατά τη διάρκεια των διδακτορικών σπουδών ήταν βοηθός του καθηγητή Giovanni Sartori, ενώ συνεργάστηκε επίσης στενά με τον Charles Tilly.

Επί σειρά ετών γραμματέας της Ελληνικής Εταιρείας Πολιτικής Επιστήμης, υπήρξε Hannah Seeger Davis Fellow στο Πανεπιστήμιο Princeton (1997-1998), Jean Monnet Fellow στο Ευρωπαϊκό Πανεπιστημιακό Ινστιτούτο της Φλωρεντίας (1998-1999), Fellow in Politics & History (Tutor in the Arts) στο Πανεπιστήμιο του Cambridge (CHU) (1999-2002), καθώς και Senior Member στο Πανεπιστήμιο της Οξφόρδης (St Peter’s College) (2005). Υπήρξε επίσης Επιστημονικός Υπεύθυνος του χρηματοδοτούμενου από το ΕΛ.Ι.Δ.Ε.Κ έργου «Δημοκρατική συρρίκνωση, κομματική πολιτική και κοινωνική διαμαρτυρία στα χρόνια της ‘Μεγάλης Ύφεσης’. Η περίπτωση της Ελλάδας, 2008-2018 (EPOCA).»

Εργογραφία 
Το επιστημονικό του έργο και η ως τα σήμερα συνεισφορά του στον διεπιστημονικό διάλογο χαρακτηρίζονται, σε γενικές γραμμές, αφενός από την προσπάθεια συγκρότησης συγκριτικών εννοιών για τη μελέτη πολιτικών και κοινωνικών κινημάτων στην Ελλάδα και την Ευρώπη, και αφετέρου την πεποίθηση ότι, για να είναι γόνιμος, ο κοινωνικο-επιστημονικός προβληματισμός, οφείλει να διαθέτει εννοιολογική και μεθοδολογική επάρκεια καθώς και το στοιχείο που ο Charles Tilly εύστοχα αποκάλεσε «επαρκή ιστορική γείωση».

Το έργο του επικεντρώνεται στους εξής τομείς:

(α) Την εννοιολόγηση και μακρο-ιστορική μελέτη των ευρωπαϊκών εργατικών κινημάτων (συνδικαλιστικών και πολιτικών) με έμφαση τη συγκριτική διερεύνηση της ελληνικής περίπτωσης, σε συνδυασμό με την πραγμάτευση ζητημάτων εργατικής ιστορίας.

(β) την έρευνα και επισταμένη διαπραγμάτευση ζητημάτων θεωρίας των κοινωνικών κινημάτων, την ένταξή τους σε ευρύτερα θεωρητικά τεκταινόμενα στο χώρο των κοινωνικών και πολιτικών επιστημών και τη διερεύνηση της μεταξύ τους αμφίδρομης σχέσης

γ) τη διερεύνηση ζητημάτων δημοκρατικής θεωρίας με κομβική αναφορά το φαινόμενο της δημοκρατικής συρρίκνωσης («μεταδημοκρατίας») και των τρόπων με τους οποίους μπορεί να αντιμετωπιστεί.

Έχει δημοσιεύσει δεκάδες άρθρα σε ελληνικά και ξένα επιστημονικά περιοδικά μεταξύ των οποίων: Comparative Politics, Journal of South European Studies, European Journal of Industrial Relations, Journal of Contemporary History, Rivista Italiana di Scienza Politica, Journal of Modern Greek Studies, Historein, Actuel Marx, PôleSud, και την Ελληνική Επιθεώρηση Πολιτικής Επιστήμης.

Πρόσφατα βιβλία:

Για την πολιτική που διαμορφώνει – Εργατικό κίνημα και κράτος, Αθήνα: Τόπος 2023

Λαϊκισμός, Δημοκρατία, Αριστερά: η πρόκληση της μεθόδου, Αθήνα: Τόπος 2021

Το κόκκινο νήμα μιας δεκαετίας: αναλύσεις και κείμενα στα χρόνια της κρίσης, Αθήνα: Τόπος, 2017

Στις διαδρομές της ιστοριογραφίας: κριτική επισκόπηση μέσα από το πρίσμα της κοινωνικής επιστήμης, Αθήνα: Θεμέλιο (Ιστορική Βιβλιοθήκη), 2014.

Άλλα επιλεγμένα έργα:

Η δημοκρατική λειτουργία σε καμπή: προκλήσεις και απειλές στον πρώιμο 21ο αιώνα Νήσος, 2014 (επιμέλεια)

Violent Protest, Contentious Politics, and the Neoliberal State (με τον Hank Johnston, Asghate) 2012 (επιμέλεια)

Η «σύντομη» δεκαετία του ’60: θεσμικό πλαίσιο, κομματικές στρατηγικές, κοινωνικές συγκρούσεις, πολιτισμικές διεργασίες, Ελληνική Εταιρεία Πολιτικής Επιστήμης (συνεπιμέλεια), Αθήνα: Καστανιώτης, 2008 (συνεπιμέλεια)

Σημασιολογία, έννοιες, συγκριτική μέθοδος. Κείμενα του Giovanni Sartori Αθήνα: Παπαζήσης, 2004 (επιμέλεια)

Η Δικτατορία 1967-1974. Πολιτικές πρακτικές, ιδεολογικός λόγος, αντίσταση, Ελληνική Εταιρεία Πολιτικής Επιστήμης, Αθήνα: Καστανιώτης, 1999 (συνεπιμέλεια)

Δημόσια παρουσία 
Ο Σεραφείμ Ι. Σεφεριάδης έχει συχνή και αξιοσημείωτη παρουσία στο δημόσιο διάλογο. Κείμενα και συνεντεύξεις του δημοσιεύονται τακτικά στον Τύπο και στο διαδίκτυο. Ενδεικτικά: Εφημερίδα των Συντακτών, The Press Project, Huffington Post, Jacobin Greece, Το Βήμα, Lifo, κ.α.

Παραπομπές

Εξωτερικοί σύνδεσμοι 
 Πλήρες Βιογραφικό Σημείωμα του Σεραφείμ Ι. Σεφεριάδη
 Βιογραφικό Σημείωμα του Σεραφείμ Ι. Σεφεριάδη στο blogspot
 Βιογραφικό Σημείωμα του Σεραφείμ Ι. στο Εργαστήριο Συγκρουσιακής Πολιτικής
 Ακαδημαϊκό προφίλ του Σεραφείμ Ι. Σεφεριάδη στην ιστοσελίδα "academia"
 Καταχώρηση για τον Σεραφείμ Ι. Σεφεριάδη- Βιβλιοnet
 Βιογραφικό σημείωμα του Σεραφείμ Ι. Σεφεριάδη στην ιστοσελίδα του Παντείου Πανεπιστημίου Κοινωνικών και Πολιτικών Επιστημών, Τμήμα Πολιτικής Επιστήμης & Ιστορίας